Proposta għal REGOLAMENT TAL-KUNSILL li jistabbilixxi faċilità biex tingħata għajnuna finanzjarja lill-Istati Membri li l-munita tagħhom mhix l-euro /* COM/2012/0336 final - 2012/0164 (APP) */





MEMORANDUM TA’ SPJEGAZZJONI 1. KUNTEST TAL-PROPOSTA Fit-18 ta’Frar 2002, ġie adottat ir-Regolament (KE) Nru 332/2002 li jistabbilixxi faċilità li tipprovdi għajnuna finanzjarja mill-Unjoni. Ir-Regolament jimmira biex itaffi ir-restrizzjoni fuq il-finanzjament estern tal-Istati Membri li qed jesperjenzaw jew li huma serjament mhedda b’diffikultajiet fil-bilanċ tal-pagamenti tagħhom. Japplika biss għall-Istati Membri li l-munita tagħhom mhijiex l-euro. Il-kriżi globali mingħajr preċedenti li laqtet lid-dinja tul l-aħħar snin iddanneġġat gravement it-tkabbir ekonomiku u l-istabbiltà finanzjarja u pprovokat deterjorament fid-defiċit tal-gvern u l-bilanċ tal-pagamenti u l-pożizzjoni tad-dejn tal-Istati Membri, u wasslet biex għadd minnhom ifittxu għajnuna finanzjarja. Fil-kuntest tal-kriżi ekonomika u finanzjarja, inħolqu għodod ta' għajnuna ġodda permezz tal-istabbiliment tal-Faċilità Ewropea ta' Stabbiltà Finanzjarja (EFSF), il-Mekkaniżmu Ewropew ta' Stabbilizzazzjoni Finanzjarja (EFSM) u fil-futur qrib il-Mekkaniżmu Ewropew ta' Stabbiltà (MES) ukoll. Madankollu, ir-Regolament eżistenti ma żammx il-pass ma' dawn l-iżviluppi. Partikolarment, dawn il-mekkaniżmi ta' stabbiltà finanzjarja stabbilixxew strumenti ta' prekawzjoni ġodda biex jipprovdu għajnuna finanzjarja lill-Istati Membri taż-żona tal-euro. Ir-reviżjoni tar-regolament eżistenti se tippermetti li l-Istati Membri li mhumiex fl-euro jkollhom għad-dispożizzjoni tagħhom strumenti finanzjarji simili. Barra minn dan, se tippermetti l-aġġornament tar-Regolament eżistenti fid-dawl tat-tisħiħ riċenti fil-governanza ekonomika u t-tisħiħ tal-koordinazzjoni ekonomika u baġitarja bil-ħsieb li jiġu żgurati kundizzjonijiet aktar ekwi bejn iż-żona tal-euro u l-Istati Membri li mhumiex fiż-żona tal-euro. Finalment, għandha wkoll iżżid l-effiċjenza tat-teħid tad-deċiżjonijiet billi tissimplifika l-proċedura għall-attivazzjoni tar-regolament b'pass proċedurali wieħed minflok bi tnejn. 2. ELEMENTI LEGALI TAL-PROPOSTA Dan ir-Regolament jistabbilixxi faċilità għal għajnuna finanzjarja mill-Unjoni li tista' tingħata lil Stat Membru li mhux fiż-żona tal-euro li jkun qed jesperjenza jew ikun mhedded serjament b' diffikultajiet fil-bilanċ ta' pagamenti tiegħu (l-Artikolu 1). L-għajnuna finanzjarja tista' tieħu l-forma ta' self jew linja ta' kreditu b'ammont pendenti totali li fil-prinċipju jkun limitat għal EUR 50 biljun (l-Artikolu 2). Il-linja ta' kreditu tista' tieħu l-forma ta' linja tal-kreditu b'kundizzjonijiet prekawzjonarji (precautionary conditioned credit line - PCCL), li hija linja ta' kreditu bbażata fuq il-kundizzjonijiet tal-eliġibbiltà, jew linja tal-kreditu b'kundizzjonijiet aħjar (enhanced conditions credit line - ECCL), li hija linja ta' kreditu bbażata fuq il-kombinazzjoni ta' kundizzjonijiet tal-eliġibbiltà u miżuri politiċi ġodda (l-Artikolu 4). Il-Kunsill jista' jiddeċiedi li jagħti self fuq rakkomandazzjoni mill-Kummissjoni (l-Artikolu 3). L-għoti ta’ self isir bil-kundizzjoni li l-Istat Membru jadotta programm ta' aġġustament makroekonomiku bil-għan li jerġa' jistabbilixxi pożizzjonijiet tal-bilanċ tal-pagamenti sostenibbli u li tiġi rrestawrata l-kapaċità tiegħu li jiffinanzja lilu nnifsu fis-swieq finanzjarji bis-sħiħ. Il-Kummissjoni, flimkien mal-BĊE u fejn relevanti, l-FMI għandha timmonitorja l-progress magħmul fl-implimentazzjoni tal-programm ta' aġġustament makroekonomiku permezz ta’ missjonijiet ta’ analiżi regolari. Ir-regolament rivedut fih dispożizzjonijiet ġodda sabiex jissaħħaħ id-djalogu dwar l-implimentazzjoni ta’ għajnuna finanzjarja bil-għan li jiżgura aktar trasparenza u responsabbiltà. B'mod aktar speċifiku, il-Kumitat relevanti tal-Parlament Ewropew jista' joffri l-opportunità lill-Istat Membru konċernat biex jipparteċipa fi skambju ta’ fehmiet dwar il-progress li jsir fl-implimentazzjoni tal-programm ta’ aġġustament. Ir-rappreżentanti tal-Kummissjoni jistgħu jiġu mistiedna mill-Parlament tal-Istat Membru konċernat biex jipparteċipaw fi skambju ta’ fehmiet dwar il-progress li jsir fl-implimentazzjoni tal-programm ta’ aġġustament makroekonomiku. Il-Kunsill jista' jiddeċiedi li jagħti PCCL jew ECCL fuq rakkomandazzjoni mill-Kummissjoni Ewropea (l-Artikolu 5). L-aċċess għal PCCL għandu jkun limitat għal Stati Membri li l-qagħda ekonomika u finanzjarja tagħhom tkun għadha fundamentalment soda u li jissodisfaw sett miftiehem ta’ kriterji ta’ eliġibbiltà. L-aċċess għal ECCL għandu jkun miftuħ għal Stati Membri li ma jikkonformax ma' xi kriterji ta' eliġibbiltà meħtieġa għall-aċċess għal PCCL iżda li s-sitwazzjoni ekonomika u finanzjara ġenerali tagħhom tkun soda. Barra minn hekk, l-Istat Membru konċernat għandu jadotta miżuri korrettivi. Dawn għandhom jimmiraw li jindirizzaw il-kriterji tal-eliġibbiltà li huma kkunsidrati bħala mhux issodisfati u li jiżguraw pożizzjoni tal-bilanċ tal-pagamenti sostenibbli filwaqt li jiżgura r-rispett kontinwu tal-kriterji tal-eliġibbiltà li kienu kkunsidrati ssodisfati meta ngħatat il-linja ta’ kreditu. Stat Membru se jkun soġġett għal sorveljanza msaħħa meta jirċievi għajnuna finanzjarja prekawzjonarja, bil-għan li jiġi żgurat ir-ritorn malajr tiegħu għal sitwazzjoni normali u l-Istati Membri l-oħra jiġu protetti minn effetti ta' riperkussjoni negattivi possibbli (l-Artikolu 6). Din is-sorveljanza msaħħa għandha tinkludi aċċess usa’ għall-Kummissjoni għall-informazzjoni meħtieġa għal monitoraġġ mill-qrib tas-sitwazzjoni ekonomika, fiskali u finanzjarja tal-Istat Membru konċernat u rappurtar regolari mill-Kummissjoni. Stat Membru taħt sorveljanza msaħħa għandu jadotta miżuri bl-għan li jiġu indirizzati s-sorsi potenzjali ta' diffikultajiet ekonomiċi. Ir-Regolament il-ġdid jipprova wkoll jallinja għadd ta’ passi proċedurali importanti mar-Regolament tal-Artikolu 136 il-ġdid li ġej, immirat lejn l-Istati Membri f’sitwazzjoni finanzjarja delikata. L-għan huwa li jiġu żgurati l-aktar kundizzjonijiet ekwi bejn il-pajjiżi tal-programm tal-UE kollha irrilevanti minn jekk jappartjenux għaż-żona tal-euro jew le. Ir-Regolament rivedut jipprevedi li jissostitwixxi għadd ta' passi ta' monitoraġġ taħt il-Proċedura ta’ Żbilanċ Eċċessiv (EDP) u s-Simestru Ewropew mal-programm ta’ aġġustament makroekonomiku u l-monitoraġġ tiegħu (l-Artikoli 7 u 9). Minħabba n-natura komprensiva tal-programm ta' aġġustament makroekonomiku, dan jista' jissostitwixxi xi proċessi ta' sorveljanza ekonomika u fiskali għat-tul tal-programm ta' aġġustament bl-iskop li tiġi evitata d-duplikazzjoni tal-obbligi ta’ rapportar. Bl-istess mod, ir-regolament rivedut jiżgura wkoll is-sospensjoni tal-Proċedura tal-Iżbilanċi Makroekonomiċi (Macro-economic Imbalances Procedure - MIP) meta Stat Membru jkun soġġett għal programm ta' aġġustament makroekonomiku (l-Artikolu 8) u jirrikjedi l-istabbiliment ta' sorveljanza wara l-għajnuna għall-Istati Membri li jkunu rimborżaw anqas minn 75% tal-għajnuna finanzjarja mogħtija (Artikolu 15). Fl-aħħarnett, l-operazzjonijiet ta' teħid u għoti ta' self qed isiru kemm xejn aktar flessibbli għall-Kummissjoni Ewropea ħalli jiġu limitati diffikultajiet possibbli biex jinġabru fondi f'każ ta' kundizzjonijiet diffiċli tas-suq finanzjarju (l-Artikolu 12). 2012/0164 (APP) Proposta għal REGOLAMENT TAL-KUNSILL li jistabbilixxi faċilità biex tingħata għajnuna finanzjarja lill-Istati Membri li l-munita tagħhom mhix l-euro IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 352 tiegħu, Wara li kkunsidra l-proposta mill-Kummissjoni, Wara t-trażmissjoni tal-abbozz tal-atti leġiżlattivi lill-Parlamenti nazzjonali, Wara li kkunsidra l-kunsens tal-Parlament Ewropew, Wara li kkunsidra l-opinjoni tal-Bank Ċentrali Ewropew, Filwaqt li jaġixxi skont proċedura leġiżlattiva speċjali, Billi: (1) Skont l-Artikolu 143 tat-Trattat, il-Kunsill, filwaqt li jaġixxi fuq rakkomandazzjoni mill-Kummissjoni, li saret wara konsultazzjoni mal-Kumitat Ekonomiku u Finanzjarju (KEF) jista' jagħti għajnuna reċiproka lil Stat Membru li jkun f'diffikultajiet jew mhedda serjament b'diffikultajiet fir-rigward tal-bilanċ tal-pagamenti tiegħu. Dan japplika biss għall-Istati Membri li l-munita tagħhom ma tkunx euro (minn issa 'l quddiem "l-Istati Membri mhux fiż-żona tal-euro"). Madankollu, din id-dispożizzjoni ma tiddefinixxix l-istrument li għandu jintuża biex tingħata l-għajnuna reċiproka prevista. (2) Il-kriżi globali mingħajr preċedenti li laqtet lid-dinja tul l-aħħar tliet snin iddanneġġat gravement it-tkabbir ekonomiku u l-istabbiltà finanzjarja u pprovokat deterjorament fid-defiċit tal-gvern u fil-pożizzjonijiet tad-dejn tal-Istati Membri, u wasslet biex għadd minnhom ifittxu għajnuna finanzjarja. (3) Ir-regoli għall-għoti u l-monitoraġġ ta' għajnuna finanzjarja lill-Istati Membri mhux fiż-żona euro għandhom ikunu konsistenti ma dawk applikabbli għall-Istati Membri li l-munita tagħhom hija l-euro, b'mod partikolari ma' dawk previsti fir-'Regolament tal-Parlament Ewropew u tal-Kunsill dwar it-tisħiħ tas-sorveljanza ekonomika u baġitarja tal-Istati Membri li qed jesperjenzaw jew li huma mhedda b'diffikultajiet serji fir-rigward tal-istabbiltà finanzjarja fiż-żona euro', b'xi aġġustamenti meħtieġa mmirati biex iqisu d-differenzi fir-regoli tat-Trattat applikabbli għall-Istati Membri li l-munita tagħhom ma tkunx l-euro u l-interkonnessjoni ekonomika u finanzjarja iktar limitata. Il-Kummissjoni, pereżempju, ma għandux ikollha l-possibbiltà li tpoġġi Stat Membru taħt sorveljanza msaħħaħ jekk l-Istat Membru kkonċernat ma jirċevix għajnuna finanzjarja. (4) L-għoti ta' għajnuna finanzjarja għandu jkun marbuta ma' sorveljanza ekonomika u fiskali tal-Istat Membru konċernat. L-intensità ta' din is-sorveljanza għandha tkun kommensurata mal-gravità tad-diffikultajiet finanzjarji affrontati u għandha tqis kif dovut in-natura tal-għajnuna finanzjarja mogħtija, li tista' tvarja minn sempliċiment sostenn prekawzjonarju bbażat fuq kundizzjonijiet tal-eliġibbiltà sa programm sħiħ ta’ aġġustament makroekonomiku, li jinvolvi kundizzjonalità politika stretta. (5) Stat Membru se jkun soġġett għal sorveljanza msaħħa meta jirċievi għajnuna finanzjarja prekawzjonarja, bil-għan li jiġi żgurat ir-ritorn malajr tiegħu lejn sitwazzjoni normali u l-Istati Membri l-oħra jiġu protetti minn effetti ta' riperkussjoni negattivi possibbli. Din is-sorveljanza msaħħa għandha tinkludi aċċess usa’ għall-Kummissjoni għall-informazzjoni meħtieġa għal monitoraġġ mill-qrib tas-sitwazzjoni ekonomika, fiskali u finanzjarja tal-Istat Membru konċernat u rappurtar regolari mill-KEF. (6) Is-sorveljanza tas-sitwazzjoni ekonomika u fiskali għandha tkun saħansitra aktar imsaħħa għal Stati Membri li jibbenefikaw minn self. Din għandha tinkludi t-twaqqif ta' programm ta' aġġustament makroekonomiku. Minħabba n-natura komprensiva ta' programm bħal dan, il-proċessi l-oħra ta' sorveljanza ekonomika u fiskali għandhom jiġu sospiżi matul il-programm, bil-ħsieb li tiġi evitata dupplikazzjoni tal-obbligi ta’ rapportar. (7) Għandhom jiġu previsti regoli sabiex jitjieb id-djalogu dwar l-implimentazzjoni tal-għajnuna finanzjarja bejn l-istituzzjonijiet tal-Unjoni, partikolarment il-Parlament Ewropew, il-Kunsill u l-Kummissjoni, u jiġu żgurati trasparenza u responsabbiltà akbar. (8) Deċiżjoni dwar in-nonkonformità ta’ Stat Membru mal-programm ta’ aġġustament makroekonomiku tiegħu għandha tinvolvi wkoll sospensjoni tal-pagamenti jew l-impenji tal-fondi tal-Unjoni kif previst fl-Artikolu 21(6) tar-Regolament (UE) Nru°XXX li jistipula dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Ewropew Marittimu u għas-Sajd koperti mill-qafas strateġiku komuni u li jistipula d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni u li jħassar ir-Regolament (KE) Nru°1083/2006, (9) Is-setgħa li jiġu adottati deċiżjonijiet individwali għall-applikazzjoni ta' dan ir-Regolament għandha tiġi eżerċitata mill-Kunsill kif previst fl-Artikolu 143(2) tat-Trattat. (10) L-ambitu tal-attività tal-Awtoritajiet Superviżorji Ewropej stabbiliti mir-Regolamenti (KE) Nru 1093/2010, (KE) Nru 1094/2010 u (KE) Nru 1095/2010 għandhom jibqgħu fil-limiti stabbiliti fl-Artikolu 1 ta' kull wieħed minn dawn ir-Regolamenti. (11) Għall-adozzjoni ta' dan ir-Regolament, li jipprovdi qafas għall-għoti ta' għajnuna finanzjarja mill-Unjoni lill-Istati Membri mhux fiż-żona tal-euro, it-Trattat ma jipprovdix setgħat ħlief dawk tal-Artikolu 352, ADOTTA DAN IR-REGOLAMENT: Artikolu 1 Suġġett u kamp ta’ applikazzjoni 1. Dan ir-Regolament jistabbilixxi faċilità għal għajnuna finanzjarja mill-Unjoni li tista' tingħata skont l-Artikolu 143 tat-Trattat lil Stat Membru li jkun qed jesperjenza, jew ikun mhedded serjament b'diffikultajiet fil-bilanċ ta' pagamenti tiegħu. 2. Dan ir-Regolament japplika għall-Istati Membri li l-munita tagħhom mhix l-euro. Artikolu 2 Għajnuna finanzjarja mill-Unjoni 1. L-għajnuna finanzjarja mill-Unjoni għandha tingħata permezz ta’: (a) self; (b) linja tal-kreditu b'kundizzjonijiet prekawzjonali (PCCL), li hija linja ta' kreditu bbażata fuq kundizzjonijiet ta' eliġibbiltà; jew (c) linja ta' kreditu b'kundizzjonijiet imsaħħa (ECCL), li hija linja ta' kreditu ibbażata fuq taħlita ta' kundizzjonijiet tal-eliġibbiltà u miżuri politiċi ġodda. 2. Għal dan il-għan il-Kummissjoni għandha tkun awtorizzata biex f’isem l-Unjoni Ewropea tikkuntratta teħid ta' self fuq is-swieq kapitali jew ma’ istituzzjonijiet finanzjarji. 3. L-ammont ta' self jew ta' linji ta' kreditu pendenti li għandu jingħata lill-Istati Membri skont dan ir-Regolament għandu jkun limitat fil-prinċipju għal EUR 50 biljun. 4. Jekk tkun prevista għajnuna finanzjarja barra l-Unjoni u tkun soġġett għal kundizzjonijiet ta' politika ekonomika, l-Istat Membru kkonċernat għandu l-ewwel jikkonsulta lill-Kummissjoni. Il-Kummissjoni għandha teżamina l-possibbiltajiet disponibbli fil-kuntest tal-faċilità tal-għajnuna finanzjarja mill-Unjoni u l-kompatibbiltà tal-kundizzjonijiet tal-politika ekonomika previsti bil-miżuri adottati abbażi tal-Artikoli 121 u 126 tat-Trattat u abbażi ta’ kwalunkwe leġiżlazzjoni adottata abbażi tal-Artikoli msemmija. Il-Kummissjoni għandha lill-KEF dwar is-sejbiet tagħha. Artikolu 3 Kundizzjonijiet u proċeduri għall-għoti ta' self 1. L-Istat Membru li jitlob self għandu jinnotifika lill-Kummissjoni, lill-Bank Ċentrali Ewropew (BĊE) u lill-KEF dwar dan. 2. Il-Kummissjoni għandha tivvaluta, b'kooperazzjoni mal-BĊE u kulfejn possibbli mal-FMI, is-sostenibbiltà tad-dejn ġenerali tal-Gvern u l-ħtiġijiet finanzjarji attwali jew potenzjali tal-Istat Membru konċernat u tressaq din il-valutazzjoni lill-KEF. 3. L-Istat Membru konċernat għandu jipprepara bi ftehim mal-Kummissjoni, li taġixxi b'kooperazzjoni mal-BĊE u kulfejn possibbli mal-FMI, abbozz ta' programm ta' aġġustament makroekonomiku li jkun fih rekwiżiti politiċi u mmirat lejn li terġa' tiġi stabbilita pożizzjoni sostenibbli tal-bilanċ tal-pagamenti u li tiġi rrestawrata l-kapaċità tiegħu li jiffinanzja lilu nnifsu fis-swieq finanzjarji bis-sħiħ. L-abbozz tal-programm ta' aġġustament makroekonomiku għandu jqis kif xieraq ir-rakkomandazzjonijiet indirizzati lill-Istat Membru konċernat skont l-Artikoli 121, 126 u 148 tat-Trattat - u l-azzjonijiet tiegħu biex jikkonforma magħhom - filwaqt li jimmira lejn it-twessigħ, it-tisħiħ u l-approfondiment tal-miżuri politiċi meħtieġa. 4. Il-Kunsill, li jaġixxi b’maġġoranza kwalifikata fuq rakkommandazzjoni tal-Kummissjoni, jista’ jiddeċiedi li jagħti self lill-Istat Membru konċernat u, jekk jagħmel hekk, għandu japprova l-programm ta' aġġustament makroekonomiku marbut ma’ dak is-self. 5. Id-deċiżjoni dwar l-għoti tas-self għandha tinkludi l-ammont, il-maturità medja massima, l-ipprezzar, l-għadd massimu ta' pagamenti perjodiċi, il-perjodu tad-disponibbiltà tas-self, il-kundizzjonijiet tal-politika ekonomika prinċipali u regoli oħra dettaljati meħtieġa għall-implimentazzjoni tal-għajnuna. 6. Il-Kummissjoni u l-Istat Membru konċernat għandhom jikkonkludu Memorandum ta’ Qbil (minn hawn 'il quddiem "MtQ") li jkun fih id-dettalji tal-programm ta' aġġustament makroekonomiku. Il-Kummissjoni għandha tikkomunika l-MtQ lill-Parlament Ewropew u lill-Kunsill. 7. Il-Kummissjoni, flimkien mal-BĊE u fejn relevanti, l-FMI għandha timmonitorja l-progress magħmul fl-implimentazzjoni tal-programm ta' aġġustament makroekonomiku permezz ta’ missjonijiet ta’ analiżi regolari. Għandha tinforma lill-KEF fuq bażi trimestrali. L-Istat Membru konċernat għandu jikkoopera bis-sħiħ mal-Kummissjoni u l-BĊE. Partikolarment għandu jipprovdi lill-Kummissjoni u lill-BĊE bl-informazzjoni kollha li jqisu neċessarja għall-monitoraġġ tal-programm. L-Istat Membru kkonċernat għandu jkollu wkoll l-obbligi stabbiliti fl-Artikolu 6(2). 8. Il-Kummissjoni - b'kooperazzjoni mal-BĊE u kull fejn possibbli mal-FMI - għandha teżamina mal-Istat Membru konċernat il-bidliet li jistgħu jkunu meħtieġa fil-programm ta' aġġustament makroekonomiku tiegħu. Il-Kunsill, li jaġixxi b'maġġoranza kwalifikata fuq proposta mill-Kummissjoni, għandu japprova kwalunkwe bidla li ssir fil-programm. 9. Jekk il-monitoraġġ imsemmi fil-paragrafu 7 jiżvela devjazzjonijiet sinifikanti mill-programm ta’ aġġustament makroekonomiku, il-Kunsill, li jaġixxi b'maġġoranza kwalifikata fuq proposta mill-Kummissjoni, jista' jiddeċiedi li l-Istat Membru konċernat ma jikkonformax mat-termini miftiehma tal-għajnuna finanzjarja. L-iżborż tal-għajnuna finanzjarja mill-Unjoni skont dan ir-Regolament għandu jiġi sospiż. 10. L-aktar tard fi żmien sitt xhur wara d-deċiżjoni prevista fil-paragrafu 9, il-Kunsill li jaġixxi b'maġġoranza kwalifikata fuq proposta mill-Kummissjoni, jista' jiddeċiedi li jerġa' jibda l-iżborż jekk iqis li l-Istat Membru konċernat jissodisfa t-termini miftiehma tal-għajnuna finanzjarja. Fejn deċiżjoni bħal din ma tkunx ġiet adottata qabel din l-iskadenza, ma għandux isir aktar żborż ta' għajnuna finanzjarja mill-Unjoni skont dan ir-Regolament. 11. Fejn l-Istat Membru konċernat jesperjenza nuqqas ta' kapaċità amministrattiva jew problemi sinifikanti fl-implimentazzjoni tal-programm tiegħu, għandu jfittex assistenza teknika mill-Kummissjoni li tista' tikkostitwixxi għal dan il-għan gruppi ta' esperti mal-Istati Membri u istituzzjonijiet Ewropej u/jew internazzjonali rilevanti oħra. Assistenza teknika tista' tinkludi l-istabbiliment ta’ persunal rappreżentattiv u ta’ sostenn residenzjali biex jagħti pariri lill-awtoritajiet dwar l-implimentazzjoni tal-programm ta' aġġustament. 12. Il-Kumitat relevanti tal-Parlament Ewropew jista' joffri l-opportunità lill-Istat Membru konċernat biex jipparteċipa fi skambju ta’ fehmiet dwar il-progress li sar fl-implimentazzjoni tal-programm ta’ aġġustament. 13. Ir-rappreżentanti tal-Kummissjoni jistgħu jiġu mistiedna mill-Parlament tal-Istat Membru konċernat biex jipparteċipaw fi skambju ta’ fehmiet dwar il-progress li sar fl-implimentazzjoni tal-programm ta’ aġġustament makroekonomiku. Artikolu 4 Kundizzjonijiet għall-għoti ta' linji ta' kreditu 1. L-aċċess għal PCCL għandu jkun limitat għal Stati Membri li l-qagħda ekonomika u finanzjarja tagħhom tkun għadha fundamentalment soda. Għandha ssir valutazzjoni globali dwar jekk Stat Membru jikkwalifikax għal PCCL, bl-użu bħala bażi tal-kriterji ta' eliġibbiltà li ġejjin: (a) Fir-rigward tar-rakkomandazzjonijiet tal-Kunsill u d-deċiżjonijiet tal-Kunsill adottati fuq il-bażi tal-Artikoli 121 u 126 tat-Trattat. Stati Membri taħt il-proċedura ta' żbilanċ eċċessiv xorta jistgħu jaċċessaw PCCL, sakemm dawn isegwu bis-sħiħ ir-rakkomandazzjonijiet tal-Kunsill skont l-Artikolu 126(7) tat-Trattat. (b) Dejn ġenerali tal-Gvern sostenibbli. (c) Ir-rispett tal-impenji tagħhom taħt il-proċedura ta’ żbilanċ eċċessiv (EIP). Pajjiżi taħt EIP xorta jistgħu jaċċessaw PCCL jekk ikun stabbilit li huma impenjati li jindirizzaw l-iżbilanċi identifikati mill-Kunsill. (d) Rekord ta' aċċess għas-swieq kapitali fuq termini raġonevoli. (e) Pożizzjoni esterna sostenibbli. (f) Nuqqas ta' problemi ta' solvenza tal-bank li jistgħu joħolqu theddid sistemiku għall-istabbiltà tas-sistema bankarja. 2. L-aċċess għal ECCL għandu jkun miftuħ għal Stati Membri li ma jikkonformax ma' xi kriterji ta' eliġibbiltà meħtieġa għall-aċċess għal PCCL iżda li s-sitwazzjoni ekonomika u finanzjara ġenerali tagħhom tkun għadha soda. L-Istat Membru konċernat għandu, wara konsultazzjoni mal-Kummissjoni u l-BĊE, iħejji miżuri korrettivi mmirati lejn: (a) l-indirizzar tal-kriterji tal-eliġibbiltà stipulati fil-paragrafu 1 meqjus bħala mhux issodisfati, u (b) l-iżgurar ta' rispett kontinwu tal-kriterji l-oħra tal-eliġibbiltà stipulati fil-paragrafu 1. Artikolu 5 Proċedura għall-għoti ta' linji ta' kreditu 1. L-Istat Membru li jitlob linja ta' kreditu għandu jinnotifika lill-Kummissjoni, lill-BĊE u lill-KEF dwar dan. 2. Il-Kummissjoni għandha tivvaluta, b'kooperazzjoni mal-BĊE u kulfejn possibbli mal-FMI, is-sostenibbiltà tad-dejn ġenerali tal-Gvern u l-ħtiġijiet finanzjarji attwali jew potenzjali tal-Istat Membru konċernat u tressaq din il-valutazzjoni lill-KEF. 3. Il-Kummissjoni għandha tivvaluta, b'kooperazzjoni mal-BĊE, jekk l-Istat Membru konċernati jissodisfax il-kundizzjonijiet stipulati fl-Artikolu 4 għall-aċċess ta' PCCL jew ECCL. 4. Il-Kunsill, li jaġixxi b'maġġoranza kwalifikata fuq rakkomandazzjoni mill-Kummissjoni għandu jiddeċiedi li jagħti PCCL jew ECCL għal perjodu inizjali ta’ sena. Id-deċiżjoni dwar l-għoti ta' linja ta' kreditu għandha tinkludi l-ammont, it-tariffa għad-disponiment tal-linja ta' kreditu, il-prezz applikabbli għar-rilaxx ta' fondi, il-perjodu tad-disponibbiltà, il-maturità medja massima tas-self li se jinġibed u d-dispożizzjonijiet l-oħra meħtieġa għall-implimentazzjoni tal-għanjuna. Id-deċiżjoni li tingħata ECCL għandha tinkludi wkoll deskrizzjoni tal-miżuri korrettivi li għandhom jiġu adottati skont l-Artikolu 4(2). 5. Il-Kummissjoni u l-Istat Membru konċernat għandhom jikkonkludu MtQ bid-dettalji tal-kundizzjonijiet marbuta mal-linja ta’ kreditu. 6. Fuq talba mill-Istat Membru kkonċernat, il-Kummissjoni tista' tiddeċiedi li ġġedded il-linja ta' kreditu darbtejn, għal sitt xhur kull darba, wara li tkun infurmat lill-KEF dwar l-evalwazzjoni tagħha dwar kemm qed jiġu ssodisfati l-kundizzjonijiet tal-eliġibbiltà. 7. Meta tingħata linja ta' kreditu, il-Kummissjoni għandha timmonitorja r-rispett kontinwu tal-kriterji tal-eliġibbiltà u tinforma kull tliet xhur lill-KEF dwar is-sejbiet tagħha. Il-Kummissjoni għandha tirrivaluta l-adegwatezza tal-linja tal-kreditu jekk tinġibed. Fejn din il-valutazzjoni twassal lill-Kummissjoni biex tikkonkludi li l-linja tal-kreditu ma għadhiex adegwata biex jiġu indirizzati d-diffikultajiet tal-Istat Membru konċernat, il-Kunsill, li jaġixxi fuq rakkomandazzjoni mill-Kummissjoni, jista’ jiddeċiedi li jtemm id-disponibbiltà tal-linja ta' kreditu u jirrakkomanda lill-Istat Membru konċernat iressaq talba għal self skont il-proċedura stabbilita fl-Artikolu 3. 8. Fejn tingħata ECCL jew tinġibed PCCL, l-Istat Membru għandu jkun soġġett għal sorveljanza msaħħa skont l-Artikolu 6 dwar il-perjodu ta’ disponibbiltà ta' linja ta' kreditu. Artikolu 6 Sorveljanza Msaħħa 1. Stat Membru taħt sorveljanza msaħħa għandu, b'konsultazzjoni u kooperazzjoni mal-Kummissjoni, li taġixxi b'kooperazzjoni mal-BĊE, l-Awtoritajiet Superviżorji Ewropej (ASE) u l-Bord Ewropew dwar ir-Riskju Sistemiku (BERS) u fejn xieraq l-FMI, jadotta miżuri bl-għan li jiżgura pożizzjoni tal-bilanċ tal-pagamenti sostenibbli u jevita kwalunkwe problemi fil-futur għall-aċċess għall-finanzjament mis-suq. 2. Fuq talba mill-Kummissjoni, l-Istat Membru taħt sorveljanza msaħħa għandu: (a) jikkomunika lill-Kummissjoni, lill-BĊE, u lill-ASE rilevanti, bil-frekwenza mitluba, informazzjoni diżaggregata dwar l-iżviluppi fis-sistema finanzjarja tiegħu. Il-Kummissjoni, il-BĊE, l-ASE rilevanti għandhom iżommu l-kunfidenzjalità tad-dejta diżaggregata li jirċievu; (b) iwettaq, taħt is-superviżjoni tal-ASE, eżerċizzji ta’ test tal-istress jew analiżijiet tas-sensittività kif meħtieġ biex tiġi vvalutata r-reżiljenza tas-settur bankarju għal xokkijiet makroekonomiċi u finanzjarji varji, kif speċifikat mill-Kummissjoni u l-BĊE b'kooperazzjoni mal-ASE u l-BERS u jikkondividi r-riżultati dettaljati magħhom; (c) ikun soġġett għal valutazzjonijiet regolari tal-kapaċitajiet superviżorji tiegħu fuq is-settur bankarju fil-qafas ta' eżami mill-pari speċifiku mwettaq mill-ASE rilevanti; (d) jikkomunika kwalunkwe informazzjoni meħtieġa għall-monitoraġġ tal-makrożbilanċi kif stabbilit bir-Regolament Nru 1176/2011 tal-Parlament Ewropew u tal-Kunsill dwar il-prevenzjoni u l-korrezzjoni tal-iżbilanċi makroekonomiċi; (e) iwettaq u jirrapporta dwar awditu indipendenti komprensiv tal-kontijiet tal-amministrazzjoni pubblika mwettaq b'koordinazzjoni mal-istituzzjonijiet supremi nazzjonali tal-awditjar, bil-għan li jiġu vvalutati l-affidabbiltà, il-kompletezza u l-preċiżjoni ta’ dawn il-kontijiet pubbliċi għall-finijiet tal-proċedura ta’ żbilanċ eċċessiv. F'dan il-kuntest, il-Kummissjoni (Eurostat) għandha tivvaluta l-kwalità tad-dejta rrapportata mill-Istat Membru konċernat skont ir-Regolament (KE) Nru 679/2010; (f) jipprovdu tagħrif addizzjonali għall-għanijiet ta’ monitoraġġ tal-progress lejn il-korrezzjoni tal-iżbilanċ eċċessiv tiegħu jekk ikun suġġett għal deċiżjoni tal-Kunsill skont l-Artikolu 126(6) tat-Trattat. 3. L-Istat Membru taħt sorveljanza msaħħa għandu: (a) iwettaq mingħajr dewmien valutazzjoni komprensiva tal-eżekuzzjoni baġitarja matul is-sena tal-amministrazzjoni ġenerali u s-subsetturi tagħha. Ir-riskji finanzjarji assoċjati mal-entitajiet tal-gvern u mal-kuntratti tal-gvern għandhom ukoll ikunu koperti mill-valutazzjoni sal-punt li dawn jistgħu jikkontribwixxu għall-eżistenza ta' defiċit eċċessiv. Ir-riżultat ta’ din il-valutazzjoni għandu jintbagħat lill-Kummissjoni u lill-KEF; (b) jirrappurtaw regolarment lill-Kummissjoni u l-KEF dwar l-amministrazzjoni pubblika u s-subsetturi tagħha, l-eżekuzzjoni baġitarja matul is-sena, l-impatt baġitarju ta' miżuri diskrezzjonarji meħuda kemm fuq in-naħa tal-infiq kif ukoll fuq in-naħa tad-dħul, il-miri tal-infiq u d-dħul tal-gvern, kif ukoll informazzjoni dwar il-miżuri adottati u n-natura ta' dawk mistennija sabiex jintlaħqu l-miri. Ir-rapport għandu jsir pubbliku. 4. Il-Kummissjoni għandha twettaq, b'koordinazzjoni mal-BĊE u mal-ASE u fejn meħtieġ u xieraq mal-FMI, missjonijiet regolari ta’ rieżami fl-Istat Membru taħt sorveljanza biex tivverifika l-progress li jkun sar fl-implimentazzjoni tal-miżuri msemmija fil-paragrafi 1, 2 u 3. Għandha tikkomunika kull tliet xhur is-sejbiet tagħha lill-KEF u tivvaluta notevolment jekk humiex meħtieġa miżuri ulterjuri. Dawn il-missjonijiet ta’ rieżami għandhom jissostitwixxu l-monitoraġġ fuq il-post previst fl-Artikolu 10a(2) tar-Regolament tal-Kunsill (KE) Nru 1467/97. 5. Fejn, abbażi tal-valutazzjoni prevista fil-paragrafu 4 jiġi konkluż li huma meħtieġa aktar miżuri u li s-sitwazzjoni finanzjarja tal-Istat Membru konċernat għandha effetti avversi sinifikanti fuq l-istabbiltà finanzjarja tal-Unjoni, il-Kunsill, b'maġġoranza kwalifikata fuq proposta mill-Kummissjoni, jista' jirrakkomanda lill-Istat Membru konċernat iressaq talba għal għajnuna finanzjarja skont il-proċedura stabbilita fl-Artikolu 3. Ir-rakkomandazzjoni u x-xogħol preparatorju magħmul fl-aħħar fażi qabel l-adozzjoni tagħha għandhom jitqisu kunfidenzjali, sakemm il-Kunsill ma jiddeċidix li jagħmilha pubblika. 6. Meta rakkomandazzjoni adottata skont il-paragrafu 5 issir pubblika: (a) il-Kumitat relevanti tal-Parlament Ewropew jista' joffri l-opportunità lill-Istat Membru konċernat jipparteċipa fi skambju ta’ fehmiet; (b) rappreżentanti tal-Kummissjoni jistgħu jiġu mistiedna mill-parlament tal-Istat Membru konċernat biex jipparteċipaw fi skambju ta’ fehmiet. Artikolu 7 Konsistenza mal-proċedura ta’ żbilanċ eċċessiv 1. Il-programm ta’ aġġustament makroekonomiku u l-bidliet fih kif previst fl-Artikolu 3(4) u (8) ta' dan ir-Regolament għandhom jitqiesu li jissostitwixxu s-sottomissjoni ta' programmi ta' stabbiltà previsti mill-Artikolu 8 tar-Regolament tal-Kunsill (KE) Nru 1466/97. 2. Jekk l-Istat Membru konċernat ikun is-suġġett ta' rakkomandazzjoni skont l-Artikolu 126(7) tat-Trattat għall-korrezzjoni ta’ defiċit eċċessiv: (a) il-programm ta' aġġustament makroekonomiku previst fl-Artikolu 3(4) u (8) ta' dan ir-Regolament għandu wkoll jitqies li jissostitwixxi kif xieraq ir-rapporti previsti mill-Artikolu 3(4a) tar-Regolament tal-Kunsill (KE) Nru 1467/97; (b) il-miri baġitarji annwali fil-programm ta' aġġustament makroekonomiku previsti fl-Artikolu 3 ta' dan ir-Regolament għandhom jitqiesu li jissostitwixxu l-miri baġitarji annwali stabbiliti skont l-Artikolu 3(4) tar-Regolament (KE) Nru 1467/97 fir-rakkomandazzjoni magħmula skont l-Artikolu 126(7) tat-Trattat; (c) il-monitoraġġ previst fl-Artikolu 3(7) ta' dan ir-Regolament għandu jitqies li jissostitwixxi l-monitoraġġ previst mill-Artikolu 10(1) u l-Artikolu 10a tar-Regolament tal-Kunsill (KE) Nru 1467/97 u l-monitoraġġ sottostanti għal kwalunkwe deċiżjoni prevista bl-Artikoli 4(2) tar-Regolament tal-Kunsill (KE) Nru 1467/97. Artikolu 8 Konsistenza mal-proċedura ta’ żbilanċ makroekonomiku L-implimentazzjoni tar-Regolament (UE) Nru°1176/2011 għandha tiġi sospiża għall-Istati Membri li jkunu suġġetti għal programm ta’ aġġustament makroekonomiku approvat mill-Kunsill skont l-Artikolu 3 ta’ dan ir-Regolament. Din is-sospensjoni għandha tkun applikabbli matul il-programm ta’ aġġustament makroekonomiku. Artikolu 9 Konsistenza mas-Semestru Ewropew għall-koordinazzjoni tal-politika ekonomika Il-monitoraġġ previst fl-Artikolu 3 ta' dan ir-Regolament għandu jitqies li jissostitwixxi l-monitoraġġ u l-valutazzjoni tas-Simestru Ewropew għall-kordinazzjoni tal-politika ekonomika previsti fl-Artikolu 2a tar-Regolament (KE) Nru 1466/97 dwar it-tisħiħ tas-sorveljanza ta' pożizzjonijiet bbaġitarji u s-sorveljanza u l-koordinazzjoni ta' politiki ekonomiċi. Artikolu 10 Żborż ta' self 1. Bħala regola, is-self għandu jiġi żborżat f'pagamenti perjodiċi. 2. Mingħajr preġudizzju għall-Artikolu 3(9), il-Kummissjoni għandha tiddeċiedi dwar ir-rilaxx tal-pagamenti perjodiċi fuq il-bażi tal-monitoraġġ stabbilit fl-Artikolu 3(7). Artikolu 11 Rilaxx ta' fondi taħt linja ta' kreditu 1. L-Istat Membru konċernat għandu jinforma lill-Kummissjoni bil-quddiem dwar l-intenzjoni tiegħu li jiġbed il-fondi mil-linja ta' kreditu tiegħu mill-inqas 45 jum kalendarju minn qabel. Għandhom jiġu stabbiliti regoli dettaljati fid-deċiżjoni msemmija fl-Artikolu 5(5). 2. Fuq il-bażi tal-monitoraġġ stabbilit fl-Artikoli 5(7) u 6(4), il-Kummissjoni għandha tiddeċiedi dwar ir-rilaxx tal-fondi. Artikolu 12 Operazzjonijiet ta' għoti u teħid b’self 1. L-operazzjonijiet ta’ għoti u teħid b’self imsemmija fl-Artikolu 2 għandhom iseħħu f'euro. 2. Il-karatteristiċi tal-pagamenti perjodiċi suċċessivi rilaxxati mill-Unjoni taħt il-faċilita ta' għajnuna finanzjarja għandhom jiġu nnegozjati bejn l-Istat Membru u l-Kummissjoni. 3. Ġaladarba tkun ittieħdet deċiżjoni mill-Kunsill dwar self, il-Kummissjoni għandha tkun awtorizzata tissellef mis-swieq kapitali jew mill-istituzzjonijiet finanzjarji fiż-żmien l-aktar xieraq bejn l-iżborżi ppjanati, sabiex tottimizza l-ispiża tal-finanzjament u tippreżerva r-reputazzjoni tagħha bħala l-emittent tal-Unjoni fis-swieq. Il-fondi maħruġa iżda li jkun għadhom ma ġewx żburżati għandhom jinżammu f'kull ħin f'kontijiet apposta ta' flus jew titoli li jiġu trattati skont ir-regoli li japplikaw għal operazzjonijiet lil hinn mill-baġit, u ma jistgħux jintużaw għal għan ieħor għajr dak tal-għoti ta' għajnuna finanzjarja lill-Istati Membri skont il-mekkaniżmu preżenti. 4. Meta Stat Membru jirċievi self li fuqu jkun hemm klawżola dwar ir-ripagament bikri u jiddeċiedi li juża din l-għażla, il-Kummissjoni għandha tieħu l-passi meħtieġa. 5. Fuq talba mill-Istat Membru konċernat u fejn iċ-ċirkostanzi u l-kuntratti tas-self jippermettu titjib fir-rata tal-imgħax fuq is-self, il-Kummissjoni tista' tiffinanzja mill-ġdid is-self inizjali kollu, inkella parti minnu, inkella tirristruttura l-kundizzjonijiet finanzjarji korrispondenti. 6. Il-KEF għandu jinżamm mgħarraf mill-Kummissjoni dwar l-iżviluppi fl-operazzjonijiet imsemmija fil-paragrafu 5. Artikolu 13 Spejjeż L-ispejjeż imġarrba mill-Unjoni għall-konklużjoni u t-twettiq ta' kull operazzjoni għandhom jinġarru mill-Istat Membru konċernat. Artikolu 14 Amministrazzjoni tas-selfiet 1. Il-Kummissjoni għandha tistabbilixxi l-arranġamenti meħtieġa għall-amministrazzjoni tas-selfiet mal-BĊE. 2. L-Istat Membru konċernat għandu jiftaħ kont speċjali mal-Bank Ċentrali Nazzjonali tiegħu għall-ġestjoni tal-għajnuna finanzjarja li jirċievi mill-Unjoni. Għandu jittrasferixxi wkoll il-kapital u l-imgħax dovuti fuq is-self f’kont mal-BĊE, fi żmien l-erbatax-il jum ta' negozju TARGET2 tal-BĊE qabel id-data tal-għeluq korrispondenti. 3. Bla ħsara għall-Artikolu 27 tal-Istatut tas-Sistema Ewropea tal-Banek Ċentrali u tal-Bank Ċentrali Ewropew, il-Qorti Ewropea tal-Awdituri għandu jkollha d-dritt twettaq fl-Istat Membru konċernat kwalunkwe kontroll jew awditu finanzjarju li tqis meħtieġ fir-rigward tal-ġestjoni tal-għajnuna. Il-Kummissjoni, inkluż l-Uffiċju Ewropew Kontra l-Frodi, b'mod partikolari għandu jkollha d-dritt li tibgħat lill-uffiċjali tagħha jew rappreżentanti tagħha awtorizzati kif xieraq, biex iwettqu kwalunkwe kontrolli jew awditi tekniċi jew finanzjarji li hi tqis meħtieġa fir-rigward ta' dik l-għajnuna fl-Istat Membru konċernat. Artikolu 15 Sorveljanza wara l-għajnuna 1. Stat Membru li jkun irċieva għajnuna finanzjarja mill-Unjoni skont dan ir-Regolament għandu jibqa' taħt sorveljanza wara l-għajnuna sakemm minimu ta’ 75% tal-kapital tal-għajnuna finanzjarja jkun għadu ma tħallasx lura. Il-Kunsill, li jaġixxi b'maġġoranza kwalifikata fuq proposta mill-Kummissjoni, jista' jestendi t-tul tas-sorveljanza ta’ wara l-għajnuna. 2. L-Istat Membru taħt sorveljanza wara l-għajnuna għandu jkollu wkoll l-obbligi stabbiliti fl-Artikolu 6(2). 3. Il-Kummissjoni għandha twettaq, b'kooperazzjoni mal-BĊE, missjonijiet regolari ta’ analiżi fl-Istat Membru taħt sorveljanza wara l-għajnuna biex tivvaluta l-qagħda ekonomika, fiskali u finanzjarja tiegħu. Għandha tikkomunika kull tliet xhur is-sejbiet tagħha lill-KEF u tivvaluta notevolment jekk humiex meħtieġa miżuri korrettivi. 4. Il-Kunsill, li jaġixxi b'maġġoranza kwalifikata fuq proposta mill-Kummissjoni, jista' jirrakkomanda lill-Istat Membru taħt sorveljanza wara l-għajnuna biex jadotta miżuri korrettivi. Artikolu 16 Tħassir Ir-Regolament (KE) Nru 332/2002 huwa b’dan imħassar. L-għajnuna mogħtija fuq il-bażi ta' dak ir-Regolament tibqa' soġġetta għalih sakemm l-perjodu ta' disponibbiltà ma jkunx eżawrit u jkun għadhom pendenti xi ammonti. Artikolu 17 Dispożizzjoni Tranżizzjonali L-Artikolu 15 ma għandux japplika għal Stati Membri diġà taħt sorveljanza ta' wara l-għajnuna wara li jkunu rċevew għajnuna finanzjarja taħt ir-Regolament (KE) Nru 332/2002 fid-data tad-dħul fis-seħħ ta' dan ir-Regolament. Artikolu 18 Dħul fis-seħħ Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President